Debatter om, hvordan kvinder håndterer børn og karriere, er populære:

Enten hvis kvinder prioriterer at komme tilbage på arbejdsmarkedet i en fart efter at have født, eller omvendt vælger arbejdslivet fra for at gå hjemme med børnene. Eller hvis de er for længe om at sige farvel til deres børn i børnehaven, eller ammer for længe, eller hvad det nu kan være.

Debatterne raser hele tiden i medierne og på nettet, hvor især kvinder ytrer deres holdninger til, hvordan andre kvinder skal leve deres liv.

Forfatter Agnete Braad synes, at kvinder blander sig for meget i andre kvinders prioriteringer i livet. I stedet bør de slappe af og acceptere hinandens forskellige måder at leve på, fortalte hun, da hun gæstede Aftenshowet på DR1:

- Vi har jo fået en hel masse friheder for ikke ret lang tid siden, og det vil sige, at vi har fået mulighed for at uddanne os og bo alene og arbejde og være selvforsørgende. Og det kan man jo så forvalte på alle mulige forskellige måder, men vi har måske ikke helt fundet ud af endnu at forvalte dem. Så vi spørger hele tiden hinanden og os selv, hvor mange børn vi skal have, og hvor meget vi skal arbejde.

- Vi burde lade hinanden være og leve med de mange forskellige måder der er at få børn eller ikke børn på og leve i forskellige konstellationer. Vi pådutter hinanden nogle etiketter kvinde til kvinde, og det er ikke særlig konstruktivt og sympatisk.

Nyd friheden i stedet

Agnete Braad mener selv, at det ofte er kvinder fremfor mænd, der blander sig i hinandens liv, fordi kvinder er mest usikre. Netop fordi vi kun har haft de frihedsgrader, vi nyder godt af i dag, i 50-60 år.

- Mænd har dybest set forladt hjemmet i 2000 år, så har de arbejdet i marken og på fabrikken og på kontoret. For dem er det ikke nyt at gå hjemmefra og komme tilbage. Det har kvinder ikke. Og derfor tror jeg ikke rigtig, vi har fundet ud af, hvordan det skal se ud.

- Og det dumme er, at vi leder efter en bestemt måde og slår hinanden oven i hovedet med, hvad der er det rigtige. I virkeligheden burde vi sige: "Fedt, at vi kan leve mange forskellige kvindeliv".

Bogen om en kvinde i ro

Emnet ligger Agnete Braad så meget på sinde, at hun netop har udgivet en bog om det.

"En anden kvinde end mig" handler overordnet set om, hvem der har ret til at definere den måde, kvinder lever på. Bogens hovedperson, Julie, er sidst i trediverne og lever alene…. med alle de kommentarer, det medfører fra omgivelserne. Og Agnete Braad er faktisk næsten lige misundelig på Julie, som hun skriver om.

- Jeg har jo prøvet at skrive om en kvinde, som står lidt mere stille, end man er vant til. Hun tager ikke de store beslutninger og lader tingene ske for sig i stedet for at handle. Hun er dybest set glad og tilfreds, men omverdenen reagerer meget stærkt på hendes langsommelighed og hendes nøl og hendes ubeslutsomhed og hendes dvælen ved tingene.

- Jeg har stor sympati for hende, og derfor har det været dejligt at være sammen med hende i bogen, fordi hun adskiller sig utrolig meget fra mig selv. Hun er ikke så god til at få lagt planer, hun har også været hundrede år om at tage en uddannelse fx, og jeg synes, det har været interessant at skrive, fordi hun faktisk er en provokerende figur, fordi hun ikke præsterer på de parametre, som andre kvinder synes, man skal præstere.